b'\n_START_ARTICLE_\nRemington Arms\n_START_SECTION_\nZgodovina\n_START_PARAGRAPH_\nPodjetje je leta 1816 ustanovil ameri\xc5\xa1ki podjetnik in izumitelj Eliphalet Remington. Pri 23 letih je naredil svojo prvo pu\xc5\xa1ko, ki jo je sestavil iz kupljenega spro\xc5\xbeilnega mehanizma in cevi, ki jo je skoval sam. Do takrat je delal v doma\xc4\x8di kova\xc4\x8diji, ki sta jo ustanovila skupaj z o\xc4\x8detom in, v kateri sta kovala poljedelsko orodje._NEWLINE_Zaradi velikega zanimanja za njegovo pu\xc5\xa1ko se je Eliphalet odlo\xc4\x8dil, da jo bo za\xc4\x8del serijsko izdelovati. Sprva je pu\xc5\xa1ko izdeloval v o\xc4\x8detovi delavnici, po o\xc4\x8detovi smrti, leta 1828, pa je prevzel kova\xc4\x8dijo in iz nje ustanovil podjetje E. Remington and Sons. Sprva je v podjetju izdeloval le pu\xc5\xa1ke, kasneje pa je za\xc4\x8del izdelovati tudi kratkocevno oro\xc5\xbeje. Zaradi ameri\xc5\xa1ko-mehi\xc5\xa1ke vojne je v ZDA naraslo povpra\xc5\xa1evanje po oro\xc5\xbeju, zaradi \xc4\x8desar je Remington dobil pogodbo za dobavo ro\xc4\x8dnega strelnega oro\xc5\xbeja. V podjetju so se zaposlili tudi vsi trije njegovi sinovi._NEWLINE_Leta 1856 je podjetje spet za\xc4\x8delo proizvajati kmetijsko orodje, vendar je izbruh ameri\xc5\xa1ke dr\xc5\xbeavljanske vojne ustavil tovrstno dejavnost, saj je dr\xc5\xbeava spet potrebovala ve\xc4\x8dje koli\xc4\x8dine oro\xc5\xbeja. Med vojno je podjetje prevzel Eliphaletov najstarej\xc5\xa1i sin, Philo Remington. Pod njim je se je podjetje \xc5\xa1e raz\xc5\xa1irilo in leta 1865 postalo delni\xc5\xa1ka dru\xc5\xbeba. Leta 1873 je raz\xc5\xa1irilo svoj obseg delovanja in za\xc4\x8delo izdelovati pisalne, \xc5\xa1ivalne stroje in druge naprave. Leta 1886 je Philo licenco za izdelovanje strojev prodal skupaj z imenom. Tako je postalo podjetje, ki je izdelovalo pisalne stroje imenovano Remington Rand, oro\xc5\xbearsko podjetje pa se je preimenovalo v Remington Arms Company._NEWLINE_Leta 1888 je podjetje Remington Arms kupila firma Marcus Hartley and Partners, trgovska veriga s \xc5\xa1portnimi rekviziti, ki je imela v lasti tudi tovarno za izdelavo streliva, Union Metallic Cartridge Company v Bridgeportu v ameri\xc5\xa1ki zvezni dr\xc5\xbeavi Connecticut. Ta tovarna je kasneje postala sede\xc5\xbe Remingtonovega oddelka za izdelavo streliva._NEWLINE_Leta 1912 sta se Remington in Union Metallic Cartridge zdru\xc5\xbeila v eno podjetje, imenovano Remington UMC. Remington \xc5\xa1e danes proizvaja strelivo z blagovno znamko U.M.C.. Leta 1915 so tovarno v Ilionu raz\xc5\xa1irili, v njej pa \xc5\xa1e danes proizvajajo strelivo._NEWLINE_Tik pred prvo svetovno vojno je ve\xc4\x8d dr\xc5\xbeav antante (med njimi Francija, Zdru\xc5\xbeeno kraljestvo in carska Rusija) naro\xc4\x8dilo oro\xc5\xbeje pri Remingtonu. Sprva so v podjetju izdelovali pu\xc5\xa1ke M1916 Berthier, Pattern 1914 Enfield ter Mosin-Nagant Model 1891, po izbruhu vojne pa so svojo linijo \xc5\xa1e raz\xc5\xa1irili._NEWLINE_Po ruski revoluciji je podjetje za\xc5\xa1lo v te\xc5\xbeave, saj je carska oblast najprej odla\xc5\xa1ala s pla\xc4\x8dilom izdelanega oro\xc5\xbeja, kasneje pa so bolj\xc5\xa1eviki po prevzemu oblasti preklicali naro\xc4\x8dilo. Izdelano oro\xc5\xbeje je nato, da bi prepre\xc4\x8dila bankrot podjetja odkupila vlada ZDA._NEWLINE_Po vojni se je podjetje usmerilo v izdelavo \xc5\xa1portnega in lovskega oro\xc5\xbeja, kar je podjetju zagotovilo dokaj stabilno prihodnost v \xc4\x8dasu velike depresije._NEWLINE_Ravno v tem \xc4\x8dasu pa je podjetje Remington kupila korporacija DuPont, ki je izdelovala in razvijala nove vrste smodnika. Leto kasneje pa je Remington kupil podjetje Peters Cartridge Company, ki je bilo specializirano za izdelavo nabojev, kar je nakazovalo \xc5\xa1irjenje podjetja v tej smeri._NEWLINE_Leta 1940 je podjetje Remington dobilo ponudbo od ameri\xc5\xa1ke vojske za pove\xc4\x8danje proizvodnje streliva, kar je vodilo v ustanovitev podjetij Lake City Arsenal in Denver Ordnance, kasneje pa \xc5\xa1e treh novih, ki so bile sicer v lasti ameri\xc5\xa1ke vlade, nadzoroval in upravljal pa jih je Remington. Poleg streliva je Remington med drugo svetovno vojno za vojsko izdeloval tudi oro\xc5\xbeje. Med najbolj znanimi izdelki te tovarne so prav gotovo repetirka M1903A3 Springfield._NEWLINE_Leta 1970 je Remington zaprl obrat za izdelavo streliva v Bridgeportu v Connecticutu in namesto njega odprl povsem novo tovarno v Lonoki v Arkansasu. Lonoko so izbrali zaradi strate\xc5\xa1ke lege, saj le\xc5\xbei sredi obmo\xc4\x8dja, kjer je strelski \xc5\xa1port najbolj raz\xc5\xa1irjen. Leto kasneje je Remington v Atenah, v ameri\xc5\xa1ki zvezni dr\xc5\xbeavi Georgia odprl \xc5\xa1e obrat za izdelavo glinastih golobov._NEWLINE_Leta 1993 je DuPont podjetje Remington prodal investicijski dru\xc5\xbebi Clayton, Dubilier, and Rice, (CD&R)._NEWLINE_6. aprila 2007 je bilo objavljeno, da bo podjetje za 118 milijonov dolarjev kupil Cerberus Capital Management. Podjetje naj bi \xc5\xa1lo v prodajo zaradi dolgov in, ker v letih 2003\xe2\x88\x922005 ni ustvarilo dobi\xc4\x8dka.'